
Άρθρο 1
Ίδρυση – Διοικητική Υπαγωγή – Νομικό πλαίσιο
Αντικείμενο του παρόντα εσωτερικού κανονισμού λειτουργίας είναι η ίδρυση δομής, ενταγμένης στο Δήμο Καλλιθέας, με τον τίτλο:  
«Κέντρο Νεότητας & Εθελοντισμού Δήμου Καλλιθέας».
Το Κέντρο Νεότητας & Εθελοντισμού Δήμου Καλλιθέας (εφεξής «Κέντρο»), λειτουργεί στο πλαίσιο της Διεύθυνσης Προστασίας Παιδικής Ηλικίας & Οικογένειας του Δήμου Καλλιθέας.
Το Κέντρο δεν αποτελεί αυτοτελή οργανική μονάδα, αλλά εντάσσεται διοικητικά και λειτουργικά στις υφιστάμενες δομές της ανωτέρω Διεύθυνσης.
Η λειτουργία του διέπεται από την κείμενη νομοθεσία, τον Οργανισμό Εσωτερικής Υπηρεσίας (ΟΕΥ) του Δήμου Καλλιθέας και τον παρόντα Εσωτερικό Κανονισμό.  
ΝΟΜΙΚΟ ΠΛΑΙΣΙΟ
1. Νόμος 5314/2026 (ΦΕΚ Α’ 103/29-06-2026), «Κώδικας Τοπικής Αυτοδιοίκησης» σύμφωνα με τα άρθρα 120, 138, 313, 317 & 318.
2. Νόμος 3852/2010– Άρθρο 94: «Νέα Αρχιτεκτονική της Αυτοδιοίκησης και της Αποκεντρωμένης Διοίκησης - Πρόγραμμα Καλλικράτης. Πρόσθετες Αρμοδιότητες Δήμων» όπως ισχύει κατά το μέρος που εξακολουθεί να εφαρμόζεται. 
3. Νόμος 3463/2006 - Άρθρο 75, «Κώδικας Δήμων και Κοινοτήτων», όπως ισχύει κατά το μέρος που εξακολουθεί να εφαρμόζεται. 
4. Νόμος 4873/2021: «Προστασία της εθελοντικής απασχόλησης, ενίσχυση της δράσης της Κοινωνίας των Πολιτών και άλλες διατάξεις». 

Άρθρο 2
Σκοπός
Σκοπός του Κέντρου είναι:
◦ Η ενίσχυση της ενεργούς συμμετοχής των νέων στην κοινωνική και πολιτιστική ζωή.
◦ Η προώθηση της εθελοντικής προσφοράς και της κοινωνικής αλληλεγγύης.
◦ Η καλλιέργεια κοινωνικής συνείδησης και υπευθυνότητας, η προώθηση της ισότητας και η καταπολέμηση των διακρίσεων μεταξύ των νέων.
◦ Η διασύνδεση της νεολαίας με τις κοινωνικές δομές και δράσεις του Δήμου.
◦ Το Κέντρο Νεότητας πραγματοποιεί δικές του δράσεις, εκδηλώσεις και προγράμματα, μόνο ή από κοινού με τρίτους, υποστηρίζει δράσεις τρίτων και φορέων της κοινωνίας των πολιτών με ειδίκευση στη νεολαία και σκοπούς συναφείς με του Κέντρου. 

Άρθρο 3
Δράσεις
Το Κέντρο υλοποιεί ιδίως προγράμματα κοινωνικού, πολιτιστικού και περιβαλλοντικού εθελοντισμού με δράσεις συμμετοχής νέων σε κοινωνικές και δημοτικές πρωτοβουλίες.  
 Στον παρόντα εσωτερικό κανονισμό λειτουργίας αναλύονται οι τομείς και οι δράσεις του ΚΕΝΤΡΟΥ ως ακολούθως:
●	Διοργάνωση και υλοποίηση εκπαιδευτικών εργαστήριων, σεμιναρίων, ημερίδων και εκδηλώσεων.
→	Κοινωνικά Δίκτυα με την δημιουργία ευκαιριών δικτύωσης μεταξύ νέων ατόμων, μέσω εκδηλώσεων και σεμιναρίων. 
→	Συμμετοχή και υλοποίηση Ευρωπαϊκών Προγραμμάτων ανταλλαγής νέων και εθελοντισμού.
→	Υλοποίηση προγραμμάτων ενημέρωσης σε θέματα υγείας και ευεξίας. 
●	Συνεργασία με σχολεία, Κ.Δ.Α.Π., πιστοποιημένους συλλόγους και φορείς νεολαίας.
→	Συμμετοχή σε Κοινωνικά Προγράμματα και συνεργασία με κοινωνικούς φορείς υλοποιώντας δράσεις για ευπαθείς ομάδες. 
→	Καλλιτεχνικές Ομάδες, με στόχο τη δημιουργία ομάδων τέχνης και πολιτιστικών εκδηλώσεων. 
→	Ευαισθητοποίηση σε κοινωνικά Θέματα με τη διοργάνωση συζητήσεων για τη διαφορετικότητα και την κοινωνική δικαιοσύνη. 
→	Συμμετοχή σε Τοπικές Εορτές με την ενσωμάτωση των νέων σε τοπικές παραδόσεις.
●	Δημιουργία, ενεργοποίηση και τήρηση Ψηφιακού Μητρώου Εθελοντών Καλλιθέας.
→	Δραστηριότητες Εθελοντισμού με την οργάνωση μητρώου εθελοντών Καλλιθέας και την υλοποίηση εθελοντικών δράσεων στην πόλη. 
→	Περιβαλλοντική Ευαισθητοποίηση με εθελοντικές δράσεις ενημέρωσης για την προστασία του  περιβάλλοντος της πόλης.
●	Υλοποίηση υποστηρικτικών δράσεων προς ευάλωτες κοινωνικές ομάδες.
→	Προγράμματα υποστήριξης και ευημερίας Ψυχικής Υγείας για νέους. 
→	Στήριξη Επιχειρηματικότητας με υλοποίηση σεμιναρίων ενημέρωσης για νέες επιχειρηματικές ιδέες. 
→	Δράσεις για την Ισότητα με προγράμματα που προάγουν την ισότητα των φύλων και τη διαφορετικότητα. 
→	Δημιουργία ευκαιριών δικτύωσης, με θέματα που αφορούν τους νέους. 
→	Ανοιχτές Συζητήσεις & Φόρουμ με τη διοργάνωση συζητήσεων για τα προβλήματα που απασχολούν τους νέους της πόλης. 

Άρθρο 4
Ωφελούμενοι
Ωφελούμενοι των δράσεων του Κέντρου είναι νέοι και νέες ηλικίας από 18 έως 30 ετών, που κατοικούν, σπουδάζουν ή εργάζονται εντός του δήμου, με την προϋπόθεση ότι πρόκειται για ενήλικες πολίτες, που επιθυμούν να συμμετέχουν σε εθελοντικές δράσεις και ομάδες πληθυσμού που υποστηρίζονται από κοινωνικές δομές του Δήμου.

Άρθρο 5
Εθελοντές
Οι εθελοντές εγγράφονται στο Ψηφιακό Μητρώο Εθελοντών του Κέντρου.
Η συμμετοχή τους είναι άμισθη και δεν υποκαθιστά σε καμία περίπτωση εργασία προσωπικού του Δήμου.
Οι εθελοντές οφείλουν να τηρούν τους κανόνες λειτουργίας του Κέντρου και να σέβονται το απόρρητο και τα προσωπικά δεδομένα.

Άρθρο 6
Συμμετοχή – Ευθύνη – Μέτρα Ασφάλειας
Η συμμετοχή στο Κέντρο είναι αποκλειστικά εθελοντική και άμισθη.  Δεν δημιουργεί σχέση εξαρτημένης εργασίας, ασφαλιστική ή οποιαδήποτε άλλη συμβατική σχέση με τον Δήμο Καλλιθέας.
Η συμμετοχή των νέων στις δράσεις πραγματοποιείται κατόπιν εγγραφής τους στο Μητρώο Εθελοντών και υποβολής Υπεύθυνης Δήλωσης.
Οι εθελοντές ενημερώνονται για τη φύση και τις συνθήκες υλοποίησης των δράσεων και υποχρεούνται να τηρούν τις οδηγίες ασφάλειας και τις υποδείξεις των αρμόδιων στελεχών του Δήμου.
Ο Δήμος Καλλιθέας λαμβάνει όλα τα αναγκαία και εύλογα μέτρα για τη διασφάλιση της υγείας και της ασφάλειας των εθελοντών, σύμφωνα με την κείμενη νομοθεσία.

Άρθρο 7
Κανόνες Δεοντολογίας & Αποκλεισμός μελών / εθελοντών 
Η συμμετοχή στο Κέντρο προϋποθέτει τον σεβασμό στις αξίες της αλληλεγγύης, της ισότητας και του αμοιβαίου σεβασμού.
Ο αποκλεισμός εθελοντή ή ωφελούμενου από τις δράσεις και τους χώρους του Κέντρου, προσωρινός ή οριστικός, αποφασίζεται από τον αρμόδιο Αντιδήμαρχο ή Εντεταλμένο Σύμβουλο, κατόπιν τεκμηριωμένης εισήγησης του Συντονιστή, για τους κάτωθι λόγους:
0. Ανάρμοστη συμπεριφορά: Χρήση βίας (σωματικής ή λεκτικής), ρητορική μίσους, ρατσιστικές, σεξιστικές ή προσβλητικές αναφορές προς μέλη, στελέχη του Δήμου ή ωφελούμενους.
0. Παραβίαση απορρήτου: Αποκάλυψη προσωπικών δεδομένων ή εμπιστευτικών πληροφοριών που περιήλθαν σε γνώση του εθελοντή κατά τη διάρκεια της δράσης.
0. Μη τήρηση κανόνων ασφαλείας: Επαναλαμβανόμενη άρνηση συμμόρφωσης με τις οδηγίες των υπευθύνων, που θέτει σε κίνδυνο τον ίδιο ή τρίτους.
0. Πρόκληση εσκεμμένης φθοράς: Καταστροφή υποδομών ή εξοπλισμού του Κέντρου.
0. Χρήση ουσιών: Παρουσία υπό την επήρεια αλκοόλ ή παράνομων ουσιών εντός του Κέντρου ή κατά τη διάρκεια δράσεων.
0. Καταχρηστική χρήση ιδιότητας: Χρήση του ονόματος ή του λογοτύπου του Κέντρου για προσωπικό όφελος ή πολιτική/θρησκευτική προπαγάνδα χωρίς άδεια.
Πριν τη λήψη απόφασης αποκλεισμού, το ενδιαφερόμενο άτομο καλείται να εκφράσει τις απόψεις του (δικαίωμα ακρόασης) ενώπιον του Συντονιστή ή του αρμόδιου πολιτικού προϊσταμένου.   Σε περίπτωση σοβαρού παραπτώματος που θέτει σε άμεσο κίνδυνο τη λειτουργία της δομής, ο Συντονιστής δύναται να αναστείλει προσωρινά τη συμμετοχή του ατόμου μέχρι την οριστική λήψη απόφασης.

Άρθρο 8
Στελέχωση – Συντονισμός - Αρμοδιότητες
Το Κέντρο λειτουργεί με προσωπικό της Διεύθυνσης και με άτομο οριζόμενο από το Δήμο Καλλιθέας ως Συντονιστή.  
Ο Συντονιστής είναι αρμόδιος για τον προγραμματισμό και τον συντονισμό των δράσεων, την τήρηση του Μητρώου Εθελοντών, τη σύνταξη ετήσιου προγραμματισμού δράσεων & ετήσιου απολογισμού δράσεων και την έγκριση νέων μελών του κέντρου.  Επιδιώκει την ανάπτυξη συνεργασιών με φορείς του δημοσίου τομέα αλλά και ιδιώτες, τρίτους.  
Στο Κέντρο θα παρέχεται γραμματειακή υποστήριξη από τακτικό ή έκτακτο προσωπικό βάσει του ισχύοντος Οργανισμού Εσωτερικών Υπηρεσιών (ΟΕΥ) του Δήμου Καλλιθέας. Οι αρμοδιότητες της γραμματείας είναι:  
- διαχειρίζεται την τηλεφωνική γραμμή και το ηλεκτρονικό ταχυδρομείο για πληροφορίες και για παραλαβή αιτημάτων και προτάσεων. 
- διατηρεί αρχείο δράσεων και συνεργαζόμενων φορέων. 
- τηρεί πρόγραμμα εκδηλώσεων, δράσεων. 
- ελέγχει τυχόν φθορές στο χώρο, τις υποδομές και τον εξοπλισμό και μεριμνά για την αποκατάστασή τους, σε συνεργασία με τις αρμόδιες τεχνικές υπηρεσίες του Δήμου.
- τηρεί και ενημερώνει το μητρώο εθελοντών. 
- ασκεί κάθε συναφές με τα ανωτέρω καθήκον. 
- Η Γραμματεία επίσης παρέχει γραμματειακή υποστήριξη στον/στην αρμόδιο/α εξουσιοδοτημένο/η αντιδήμαρχο ή εντεταλμένο σύμβουλο, για δράσεις που αφορούν τους νέους και τον εθελοντισμό. 

Άρθρο 9
Ωράριο Λειτουργίας
Το Κέντρο λειτουργεί κατά τις εργάσιμες ημέρες και ώρες, ενώ δύναται να λειτουργεί εκτάκτως και κατά τα Σαββατοκύριακα ή αργίες, ανάλογα με τις ανάγκες των προγραμματισμένων δράσεων, κατόπιν σχετικής απόφασης.
Κατά τις ώρες λειτουργίας του, παρόντες είναι ένας τουλάχιστον υπάλληλος του Δήμου Καλλιθέας, απασχολούμενος εντός του ωραρίου απασχόλησής του, ή ο εξουσιοδοτημένος Αντιδήμαρχος ή Εντεταλμένος Δημοτικός Σύμβουλος. 

Άρθρο 10
Υλικοτεχνική Υποδομή – Ενεργητικό
Η έδρα του Κέντρου ορίζεται σε χώρο που παραχωρείται από τον Δήμο Καλλιθέας, ο οποίος πληρεί τις προδιαγραφές προσβασιμότητας για ΑμεΑ και τους κανόνες υγιεινής και ασφάλειας.   Το Κέντρο δύναται να χρησιμοποιεί υφιστάμενους δημοτικούς χώρους. 
Ο εξοπλισμός και τα μέσα που χρησιμοποιούνται για τη λειτουργία του Κέντρου ανήκουν στον Δήμο Καλλιθέας.   Ο Δήμος μεριμνά για την παροχή του απαραίτητου υλικοτεχνικού εξοπλισμού (έπιπλα, ηλεκτρονικοί υπολογιστές, αναλώσιμα, σύνδεση στο διαδίκτυο) για την εύρυθμη λειτουργία της γραμματείας και την υλοποίηση των δράσεων.  Οι εθελοντές και οι νέοι οφείλουν να χρησιμοποιούν τον εξοπλισμό και τις εγκαταστάσεις με προσοχή και αποκλειστικά για τους σκοπούς του Κέντρου Κάθε πάγιο ή υλικό καταγράφεται στο ενεργητικό του Δήμου σύμφωνα με τις ισχύουσες διατάξεις.

Άρθρο 11
Οικονομική Διαχείριση
Το Κέντρο δεν διαθέτει αυτοτελή οικονομική διαχείριση.  Οι δαπάνες του καλύπτονται από τον προϋπολογισμό του Δήμου ή από χρηματοδοτούμενα προγράμματα.
Δεν επιτρέπεται η είσπραξη οποιουδήποτε αντιτίμου από τους ωφελούμενους. 
Πηγές χρηματοδότησης του Κέντρου είναι ο τακτικός προϋπολογισμό του Δήμου Καλλιθέας εντός των ορίων των εγκεκριμένων πιστώσεων της αρμόδιας Διεύθυνσης, χρηματοδοτήσεις από εθνικά, ευρωπαϊκά ή διεθνή προγράμματα, δωρεές/χορηγίες από φυσικά ή νομικά πρόσωπα, οι οποίες γίνονται αποδεκτές σύμφωνα με τις νόμιμες διαδικασίες του Δήμου.

Άρθρο 12
Συνεργασίες
Το Κέντρο δύναται να συνεργάζεται με δημόσιους και ιδιωτικούς φορείς, εκπαιδευτικά ιδρύματα, πιστοποιημένους συλλόγους και άλλους ΟΤΑ, κατόπιν απόφασης των αρμόδιων οργάνων του Δήμου.
Για την συνεργασία με φορείς, απαιτείται αίτηση.  Η αίτηση γίνεται αποδεκτή εφόσον αποσκοπεί σε πραγματοποίηση εκδήλωσης ή δράσης, η οποία είναι συναφής με τους σκοπούς του Κέντρου.  Αρμόδιος για την αποδοχή ή απόρριψη της αίτησης είναι η/ο αρμόδιος Αντιδήμαρχος ή Εντεταλμένος Σύμβουλος.
Στο Κέντρο θα διατηρείται μητρώο συνεργαζόμενων οργανώσεων.   Στο μητρώο δύνανται να συμμετέχουν μη κερδοσκοπικά σωματεία, αστικές εταιρίες και  άλλα νομικά πρόσωπα, στους καταστατικούς σκοπούς των οποίων περιλαμβάνονται αντίστοιχοι με τους σκοπούς του Κέντρου.  
Για τη συμμετοχή τους στο μητρώο συνεργαζόμενων οργανώσεων απαιτείται υποβολή: 
α. Καταστατικού, όπως αυτό είναι δημοσιευμένο στο Πρωτοδικείο ή το ΓΕΜΗ. 
β. Πρακτικό εκλογής και συγκρότησης διοίκησης, εφόσον προβλέπεται από το καταστατικό, από το οποίο να προκύπτει ότι η τρέχουσα διοίκηση βρίσκεται εντός των χρονικών ορίων της θητείας της. 
γ. Στοιχεία μητρώου και ΑΦΜ από την ΑΑΔΕ.

Προστασία Προσωπικών Δεδομένων (GDPR)
Ο Δήμος Καλλιθέας, ως Υπεύθυνος Επεξεργασίας, συλλέγει και επεξεργάζεται τα προσωπικά δεδομένα των εθελοντών και των ωφελουμένων νέων, αποκλειστικά για τους σκοπούς λειτουργίας του Κέντρου, τη διαχείριση του Μητρώου Εθελοντών και την οργάνωση των δράσεων του.  Η συλλογή και επεξεργασία των δεδομένων των ωφελούμενων νέων και εθελοντών γίνεται σύμφωνα με τον Κανονισμό (ΕΕ) 2016/679 (GDPR) και την κείμενη εθνική νομοθεσία (Ν. 4624/2019).
Τα δεδομένα που συλλέγονται (ονοματεπώνυμο, στοιχεία επικοινωνίας, ΑΔΤ, ειδικότητα κ.λπ.) είναι τα ελάχιστα αναγκαία για την ταυτοποίηση και την ασφάλεια των συμμετεχόντων.
Η επεξεργασία βασίζεται στη ρητή συγκατάθεση των υποκειμένων, η οποία παρέχεται εγγράφως κατά την εγγραφή τους στο Μητρώο.   Τα υποκείμενα των δεδομένων διατηρούν τα δικαιώματα ενημέρωσης, πρόσβασης, διόρθωσης, διαγραφής «δικαίωμα στη λήθη» και εναντίωσης στην επεξεργασία.
Ο Δήμος λαμβάνει όλα τα κατάλληλα τεχνικά και οργανωτικά μέτρα για την ασφάλεια των δεδομένων και την προστασία τους από τυχαία ή παράνομη καταστροφή, απώλεια ή μη εξουσιοδοτημένη πρόσβαση.

Άρθρο 14
Λίστα δικαιολογητικών συμμετοχής νέων & εθελοντών στο Κέντρο Νεότητας του
Δήμου Καλλιθέας
Για την εγγραφή στο Ψηφιακό Μητρώο Εθελοντών, ο φάκελος κάθε εθελοντή/ωφελούμενου πρέπει να περιλαμβάνει:
· Αίτηση Συμμετοχής: Με πλήρη στοιχεία επικοινωνίας (Όνομα, Επώνυμο, ΑΔΤ, Τηλέφωνο, Email).
· Φωτοαντίγραφο Αστυνομικής Ταυτότητας: Για την ταυτοποίηση των στοιχείων.
· Υπεύθυνη Δήλωση (Ν. 1599/1986) Με το περιεχόμενο που δίνεται από την αρμόδια διεύθυνση.
· Αντίγραφο Ποινικού Μητρώου: Υποχρεωτικό αν ο εθελοντής απασχοληθεί σε δράσεις με παιδιά ή ευάλωτες ομάδες (βάσει Ν. 4837/2021).
· Συγκατάθεση GDPR: Έγγραφη ρητή συγκατάθεση για την επεξεργασία των προσωπικών δεδομένων και την ένταξη στο ψηφιακό μητρώο.

Άρθρο 15
Έναρξη Ισχύος & Τελικές διατάξεις
Ο παρών Εσωτερικός Κανονισμός εγκρίνεται από το αρμόδιο όργανο του Δήμου Καλλιθέας και τίθεται σε ισχύ από τη δημοσίευσή του σύμφωνα με τις ισχύουσες διατάξεις. 
Ο παρών Κανονισμός δύναται να τροποποιηθεί με απόφαση του Δημοτικού Συμβουλίου, σύμφωνα με το ισχύον νομοθετικό καθεστώς. 
Για θέματα που δεν ρυθμίζονται με τον παρόντα Κανονισμό, επιλαμβάνεται η Διεύθυνση Προστασίας Παιδικής Ηλικίας & Οικογένειας, σε συνεργασία με την/τον αρμόδιο Αντιδήμαρχο ή Εντεταλμένο Δημοτικό Σύμβουλο για την έκδοση διευκρινιστικών ή  συμπληρωματικών οδηγιών για την εύρυθμη λειτουργία του ΚΕΝΤΡΟΥ.

ΥΠΕΥΘΥΝΗ ΔΗΛΩΣΗ – ΑΙΤΗΣΗ ΣΥΜΜΕΤΟΧΗΣ
ΣΤΟ ΚΕΝΤΡΟ ΝΕΟΤΗΤΑΣ & ΕΘΕΛΟΝΤΙΣΜΟΥ ΤΟΥ ΔΗΜΟΥ ΚΑΛΛΙΘΕΑΣ

ΠΡΟΣ: 	ΔΗΜΟ ΚΑΛΛΙΘΕΑΣ – Κέντρο Νεότητας & Εθελοντισμού της Διεύθυνσης Προστασίας Παιδικής Ηλικίας & Οικογένειας Δήμου Καλλιθέας.

Ο/Η κάτωθι υπογεγραμμένος/η ...........................................................................του…………….……………, με ΑΔΤ ............................................., κάτοικος ……………………………., οδός ……………………….…….…, τηλέφωνο…………………….………….., email………………………………………..………… δηλώνω υπεύθυνα ότι:
1. Επιθυμώ να συμμετέχω εθελοντικά και άμισθα στις δράσεις του ΚΕΝΤΡΟΥ ΝΕΟΤΗΤΑΣ ΔΗΜΟΥ ΚΑΛΛΙΘΕΑΣ.
2. Αναγνωρίζω ότι η συμμετοχή μου δεν δημιουργεί σχέση εξαρτημένης εργασίας ή οποιαδήποτε άλλη συμβατική σχέση με τον Δήμο Καλλιθέας.
3. Έχω ενημερωθεί για τη φύση των δράσεων και αναλαμβάνω την ευθύνη τήρησης των οδηγιών ασφαλείας των στελεχών του Δήμου.
4. Δεσμεύομαι να τηρώ το απόρρητο και να προστατεύω τα προσωπικά δεδομένα των ωφελούμενων που θα περιέλθουν σε γνώση μου.
5. Συναινώ στην επεξεργασία των προσωπικών μου δεδομένων για τους σκοπούς της δράσης και του Ψηφιακού Μητρώου Εθελοντών.
6. Δηλώνω ότι δεν έχω καταδικαστεί για αδικήματα που κωλύουν την απασχόληση με ανηλίκους (εφόσον η δράση αφορά ανηλίκους). 
Ημερομηνία: ….../....../202…..
Ο/Η Δηλών/ούσα
(Υπογραφή)

ΔΙΚΑΙΟΛΟΓΗΤΙΚΑ
· Αίτηση Συμμετοχής/Υπεύθυνη Δήλωση    
· Φωτοαντίγραφο Αστυνομικής Ταυτότητας
· Αντίγραφο Ποινικού Μητρώου 
ΕΓΚΡΙΣΗ ΑΙΤΗΣΗΣ
Ο/Η Συντονιστής/στρια του Κέντρου
(Σφραγίδα & Υπογραφή)

Ο/Η Αρμόδιος/α Αντιδήμαρχος / Εντεταλμένος Σύμβουλος
(Σφραγίδα & Υπογραφή)

